ด่วน! คลื่น 2300 ยังไม่ได้ข้อสรุป กสทช.เรียก DTAC แจงจันทร์หน้า พร้อมนัดประชุมใหม่ 6 ธ.ค.
ด่วน! คลื่น 2300MHz ยังไม่ได้ข้อสรุป กสทช.เรียก DTAC แจงจันทร์หน้า พร้อมนัดประชุมใหม่ 6 ธ.ค. ฟากราคาหุ้นปิดตลาดภาคเช้าร่วง 1.12%
22 พ.ย. 2560

จากกรณีที่ในวันนี้ (22 พ.ย. 2560) สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) จัดการประชุมคณะกรรมการเพื่อพิจารณาร่างสัญญาคู่ค้าระหว่าง บริษัท ทีโอที จำกัด (มหาชน) หรือ TOT กับบริษัท ดีแทค ไตรเน็ต จำกัด และบริษัท เทเล แอสเสท จำกัด ซึ่งทั้งสองเป็นบริษัทย่อยของ บริษัท โทเทิ่ล แอ๊คเซ็ส คอมมูนิเคชั่น จำกัด (มหาชน) หรือ DTAC ในการเป็นคู่ค้าให้บริการไร้สายบนโครงข่ายคลื่นความถี่ 2300 เมกะเฮิรตซ์ (MHz)
โดยมีการพิจารณาว่าสัญญาดังกล่าวเป็นไปตามมติที่ประชุมที่คณะกรรมการกิจการโทรคมนาคม หรือ กทค. ที่เคยอนุมัติให้ TOT ปรับปรุงการใช้งานคลื่นความถี่ย่าน 2300 MHz จำนวน 60 MHz เพื่อนำไปใช้งานแบบ Broadband Wireless Access หรือไม่ รวมถึงพิจารณาว่าสัญญาคู่ค้าของทั้ง 2 รายขัดแย้งต่อพ.ร.บ.ประกอบกิจการโทรคมนาคมมาตรา 46 ซึ่งเป็นการใช้คลื่นเฉพาะของตนเองด้วยหรือไม่
ล่าสุด ที่ประชุมคณะกรรมการ กสทช.ในวันนี้มีมติให้ TOT เข้ามาชี้แจงรายละเอียดในส่วนของสัญญาดังกล่าวภายในวันที่ 27 พ.ย.2560 และภายหลังจากการชี้แจงจะมีการนำข้อมูลเข้าประชุมกับคณะกรรมการพัฒนาวิทยาศาสตร์ และเทคโนโลยีแห่งชาติ (กวทช.) อีกครั้งในวันที่ 6 ธ.ค.2560
ทั้งนี้มีการประเมินในเบื้องต้นว่า หากที่ประชุมกสทช.ครั้งต่อไป (6 ธ.ค.) มีมติไม่เห็นชอบต่อร่างสัญญาดังกล่าวอาจส่งผลส่งผลกระทบอย่างรุนแรงต่อ DTAC เนื่องจากภายหลังที่คลื่นความถี่ส่วนใหญ่ที่ใช้ในการให้บริการในปัจจุบันหมดอายุลง บริษัทจะประสบปัญหาคลื่นความถี่ไม่เพียงพอต่อการใช้งานของลูกค้า และอาจส่งผลกระทบต่อเนื่องไปยังผลการดำเนินงานของบริษัทในอนาคต
นอกจากนี้ ผู้สื่อข่าวรายงานราคาหุ้น DTAC เมื่อวันที่ 24 พ.ค.2560 ซึ่งเป็นวันที่ TOT ประกาศให้ DTAC เป็นผู้ชนะในการเป็นคู่ค้าเพื่อให้บริการไร้สายบนโครงข่ายคลื่นความถี่ 2300 เมกะเฮิรตซ์ (MHz) อยู่ที่ระดับ 43.00 บาท และราคาหุ้นปรับตัวขึ้นต่อเนื่องทำจุดสูงสุดที่ระดับ 58.75 บาท เมื่อวันที่ 11 ต.ค.2560
ขณะที่ล่าสุดราคาหุ้นปัจจุบันอยู่ที่ระดับ 44.25 บาท ลบ 0.50 บาท หรือ 1.12% สูงสุดที่ 46.25 บาท ต่ำสุดที่ 43.50 บาท ด้วยมูลค่าซื้อขาย 488.21 ล้านบาท